
Text rozhodnutia
Súd: Krajský súd Bratislava Spisová značka: 8K/182/1998 Identifikačné číslo súdneho spisu: 1098897978 Dátum vydania rozhodnutia: 13. 07. 2017 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2017:1098897978.5 Uznesenie Krajský súd v Bratislave v konkurznej veci úpadcu: SKLOEXPRES s.r.o., Na pántoch 8, 831 06 Bratislava, IČO: 35 733 918, s ustanovenou správkyňou konkurznej podstaty JUDr. Dagmar Valentovou, Panská 15, 811 01 Bratislava, o návrhu na zrušenie konkurzu a zbavenie funkcie správcu, takto r o z h o d o l : I. Súd z r u š u j e konkurz vyhlásený na majetok úpadcu: SKLOEXPRES s.r.o., Na pántoch 8, 831 06 Bratislava, IČO: 35 733 918, podľa ust. § 44 ods. 1 písm. a), d) ZKV. II. Súd z b a v u j e JUDr. Dagmar Valentovú funkcie správcu konkurznej podstaty. o d ô v o d n e n i e : 1. Uznesením Krajského súdu v Bratislave pod č. k. 8K 182/1998-28 zo dňa 29.07.1999 bol vyhlásený konkurz na majetok dlžníka: SKLOEXPRES s.r.o., Na pántoch 8, 831 06 Bratislava, IČO: 35 733 918. Súd zároveň v predmetnom uznesení ustanovil do funkcie správcu konkurznej podstaty JUDr. Dagmar Valentovú. 2. Podaním zo dňa 25.07.2016, doručeným súdu dňa 27.07.2016, správkyňa konkurznej podstaty predložila súdu konečnú správu o speňažení majetku z podstaty a vyúčtovaní odmeny a výdavkov správcu, ktorá bola súdom schválená uznesením č. k. 8K 182/1998-729 zo dňa 01.02.2017, ktoré nadobudlo právoplatnosť dňa 09.03.2017. 3. Správkyňa konkurznej podstaty podaním zo dňa 29.06.2017, doručeným súdu dňa 07.07.2017, oznámila , že na základe uznesenia o schválení konečnej správy uhradila zo zostatku na konkurznom účte vo výške 2.736,84 Eur súdny poplatok vo výške 99,58 Eur, svoju odmenu vo výške 1.659,70 Eur. Pohľadávka proti podstate uplatnená veriteľom Slovenská konsolidačná, a.s., Bratislava, vo výške 2.453,39 Eur, bola uhradená len pomerne sumou 997,56 Eur. Po uspokojení týchto nárokov nezostali na konkurznom účte správkyni žiadne finančné prostriedky na uspokojenie pohľadávok konkurzných veriteľov prihlásených podľa ust. § 20 zákona č. 328/1991 Zb. o konkurze a vyrovnaní v znení neskorších predpisov (ďalej len „ZKV“), a to ani pomerne rozvrhovým uznesením. Správkyňa z tohto dôvodu zároveň predložila súdu návrh na zrušenie konkurzu podľa ust. § 44 ods. 1 písm. a), d) ZKV a v zmysle ust. § 44 ods. 4 ZKV zbavenie funkcie správkyne konkurznej podstaty. 4. Z obsahu spisu a podľa schválenej konečnej správy vyplýva, že príjem získaný do podstaty správkyňou konkurznej podstaty speňažením majetku z podstaty a pri výkone funkcie správcu predstavoval čiastku 15.383,73 Eur. Peňažné prostriedky na účte a v pokladni úpadcu ku dňu vyhlásenia konkurzu prevzala správkyňa v celkovej výške 8.500,65 Eur. Správkyňa uhradila v priebehu konkurzu pohľadávky a náklady správy v celkovej výške 21.147,54 Eur. Na základe uznesenia o schválení konečnej správy uhradila zo zostatku na konkurznom účte vo výške 2.736,84 Eur súdny poplatok vo výške 99,58 Eur, svoju odmenu vo výške 1.659,70 Eur a pohľadávku veriteľa Slovenská konsolidačná, a.s., Bratislava, pomerne sumou 997,56 Eur. 5. Súd ďalej zistil, že z majetku zapísaného do konkurznej podstaty bol opatrením č. k. 8K 182/1998-481 zo dňa 26.06.2003 vylúčený majetok: - pohľadávky neodôvodnene evidované ako neuhradené vo výške 78.317,40 Sk, - pohľadávky voči zaniknutým firmám vo výške 214.778,40 Sk a 283.092,15 DEM, - pohľadávky voči firmám s neznámou adresou vo výške 26.507,- Sk, - pohľadávky premlčané vo výške 1.706.913,- Sk. Opatrením č. k. 8K 182/1998-537 zo dňa 11.11.2003 bol z konkurznej podstaty vylúčený majetok: - software v účtovnej hodnote 20.385,90 Sk, - mobilný telefón NOKIA 15.257,90 Sk, - PC 486/133 - 650 v zostatkovej hodnote 28.908,20 Sk, - NET WARE LITE 11 v zostatkovej hodnote 0,- Sk, - MS DOS 6.22 OEM v zostatkovej hodnote 0,- Sk. Opatrením č. k. 8K 182/1998-709 zo dňa 04.09.2015 bol z konkurznej podstaty vylúčený majetok: - pohľadávky v SR vo výške 1.891.634,55 Sk, - pohľadávky v ČR (kurz 1,004 Sk) vo výške 681.034,73 Sk, - pohľadávky v NSR (kurz 19,398 Sk) vo výške 12.562.175,04 Sk. 6. Zo spisového materiálu vyplýva, že úpadca nevlastní ďalší majetok, ktorý by bolo možné speňažiť v rámci ponukových kôl a uspokojiť pohľadávky konkurzných veriteľov prihlásené podľa § 20 ZKV rozvrhovým uznesením, a to ani pomerne. 7. V zmysle § 44 ods. 1 písm. a) ZKV, súd uznesením zruší konkurz, v ktorom nedošlo k potvrdeniu núteného vyrovnania, ak zistí, že tu nie sú predpoklady pre konkurz. 8. V zmysle § 44 ods. 1 písm. d) ZKV, súd uznesením zruší konkurz, v ktorom nedošlo k potvrdeniu núteného vyrovnania, ak zistí, že majetok úpadcu nepostačuje na úhradu výdavkov a odmeny správcu, pričom neprihliada na veci a pohľadávky vylúčené z podstaty a podľa ods. 4 citovaného ustanovenia, súd zbaví správcu funkcie. 9. Správkyňa konkurznej podstaty prehlásila, že uhradila v priebehu konkurzu neuspokojené nároky na základe uznesenia o schválení konečnej správy, a preto súd zrušil konkurz v zmysle ust. § 44 ods. 1 písm. a), d) ZKV a podľa ods. 4 cit. ust. správcu konkurznej podstaty zbavil funkcie. Poučenie: Proti tomuto uzneseniu je možné podať odvolanie v lehote 30 dní od jeho zverejnenia v Obchodnom vestníku na Krajskom súde v Bratislave. Podľa § 363 zákona č. 160/2015 Z.z. Civilného sporového poriadku (ďalej len „CSP“) v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Zrušením konkurzu zanikajú účinky vyhlásenia konkurzu uvedené v § 14 ZKV, platnosť a účinnosť úkonov vykonaných počas konkurzu tým nie je dotknutá (§ 45 ods. 1 ZKV). Na základe zoznamu prihlášok možno po právoplatnosti uznesenia o zrušení konkurzu viesť pre zistenú pohľadávku výkon rozhodnutia alebo exekúciu na majetok úpadcu (§ 45 ods. 2 ZKV).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1098897978.5 (dáta aktuálne k 13. 11. 2026). Záväzné je znenie zverejnené súdom.




